जर्मनी के सभी न्यूक्लियर प्लांट 2022 तक के लिए बंद  
जापान में फुकुशिमा न्यूक्लियर प्लांट से रेडिएशन के बाद जर्मनी ने मार्च में ही अपने सात पुराने परमाणु संयंत्रों को हमेशा के लिए बंद कर दिया था।
जर्मनी ने अपने सभी न्यूक्लियर प्लांट 2022 तक बंद कर देने का फैसला किया है। यह फैसला जर्मनी की चांसलर एंजेला मर्केल ने अपने वरिष्ठ मंत्रियों के साथ बैठक के बाद लिया। जापान में भूकंप और सुनामी के बाद फुकुशिमा न्यूक्लियर प्लांट से रेडिएशन के बाद जर्मनी ने मार्च में ही अपने सात पुराने परमाणु संयंत्रों को हमेशा के लिए बंद कर दिया था।  पिछले ही साल एंजेला मर्केल ने जर्मनी के परमाणु ऊर्जा नेटवर्क की मियाद बढ़ाने का ऐलान किया था। फुकुशिमा हादसे के बाद जर्मनी में न्यूक्लियर प्लांट बंद करने को लेकर बड़े−बड़े प्रदर्शन हुए थे।  इसके बाद हुए क्षेत्रीय चुनावों में सत्ता पक्ष को काफी नुकसान भी हुआ, इसलिए जर्मनी की सरकार पर राजनीतिक अवसरवाद के आरोप लग रहे हैं। जर्मनी की कुल जरूरत की 25 फीसदी ऊर्जा न्यूक्लियर प्लांट से आती है। ऐसे में वहां के उद्योग जगत में ऊर्जा की संभावित किल्लत को लेकर चिंताएं जताई जा रही हैं।